Poštovani roditelji,

kao što ste vjerojatno već čuli od vaše djece, od sutra će svi viši razredi naše Škole (od 5. do 8. razreda) nastavu imati na daljinu, a sve na preporuku epidemiologa i uz suglasnost Osnivača i Stožera CZIŽ. Nastava na daljinu organizira se od 19. siječnja do 28. siječnja 2022. godine.

Ovim putem željela bih vas obavijestiti da je u OŠ Finida došlo do značajnog pogoršanja epidemiološke situacije među učenicima, a još više među učiteljima koji predaju u višim razredima.

I sami znate da je epidemiološka situacija prilično nestabilna, otkako smo se vratili sa zimskog odmora, velik broj učenika i učitelja bio je izložen virusu. Do sad smo uspješno pokrivali učitelje na bolovanju sa zamjenama, međutim dalje nije moguće organizirati nastavni proces, pogotovo u višim razredima gdje je 8 učitelja u izolaciji ili samoizolaciji. Nemoguće je pronaći učitelje koji bi uskočili na zamjenu jer su sve škole u istoj situaciji i kadra jednostavno nema na raspolaganju, a kad i uspijemo pronaći zamjene i oni završe u samoizolaciji. Trenutna situacija (za većinu slučajeva doznali smo tijekom jučerašnjeg popodneva i večeri) u našoj školi je sljedeća: 20 pozitivnih učenika, 70 učenika različitog uzrasta u samoizolaciji, 2 kompletna razreda u samoizolaciji, 7 učitelja u izolaciji, 3 učitelja u samoizolaciji, od toga 8 učitelja koji predaju u višim razredima.

Vjerujem da bi se prelaskom na online nastavu u navedenom periodu situacija ipak znatno popravila, a učitelji i učenici oporavili te da ćemo nakon isteka tih ukupno 8 radnih dana (od srijede 19. 01. do petka 28. 01. 2022.) moći uspješno organizirati nastavu u školi kao što smo to i do sada uspijevali.

Kako bismo spriječili daljnje širenje virusa uz želju i nadu da će epidemiološka slika u našoj školi uskoro biti puno stabilnija, molim za vašu podršku i razumijevanje.

Nastava na daljinu održavat će se u realnom vremenu kao i do sada, putem Teamsa, prema važećem rasporedu sati. Neki od oboljelih učitelja možda neće moći sudjelovati u radu u realnom vremenu nego će učenicima dostavljati materijale za rad ili ćemo, kad god to bude moguće, angažirati učitelja na zamjeni, a o svim promjenama na vrijeme ćete biti informirani putem službene stranice naše škole kao i preko razrednika i učitelja vaše djece.

U želji da svi skupa uspješno prođemo i kroz ovaj izazovan period, još jednom zahvaljujem na suradnji, želim nam svima puno zdravlja i mira i srdačno vas pozdravljam!

Anita Sijerković – Radin, prof.

Ravnateljica OŠ Finida, Poreč